‘હાય, આઈ એમ મલ્હાર.’ પેલા છોકરાએ શેક હેન્ડ માટે હાથ લંબાવ્યો. ગુલાલે પણ હાથ લાંબો કર્યો. બંનેના હસ્ત ધૂનન કરી રહ્યા હતા પણ નજર સ્થિર થઈ ગઈ હતી. યુવરાજ અને મનુની નજર એમનાં પર ખોડાયેલી હતી. બહુ સિફતપૂર્વક એ ગુલાલ અને મલ્હારને એમના હાઈ મેગાપિક્સલ સ્પાય કેમેરામાં કેદ કરી રહ્યા હતા. બંને શું વાત કરે છે એ પકડાતું નહોતું. થોડી જ વારમાં બંને ચાલી નીકળ્યાં. બહાર પાર્કિંગ પાસે આવ્યા અને ગુલાલની ગાડીમાં બેસીને ગાડી મારી મૂકી. યુવરાજ અને મનુએ પણ એમની ભાડાની કાર એમની પાછળ દોડાવી. ગાડી મહાલક્ષ્મી મંદિર પાસે ઊભી રહી. બંને અંદર દર્શન કરવા ગયાં. મનુ ગાડીમાં જ રહ્યો અને યુવરાજ એમની પાછળ ગયો. બંને હાથ જોડીને માતાજીની મૂર્તિ સમક્ષ ઊભાં હતાં. ત્યારે પાછળ યુવરાજ પણ હતો. મંદિરની વચ્ચોવચ્ચ એક નિર્દોષ કપલ હતું, સામે સાક્ષાત્‌ દેવ હતા અને પાછળ સાક્ષાત્‌ દાનવ.